De ce au scăzut rezervele valutare ale BNR cu nu mai puțin de 1,7 miliarde de euro în doar o lună
Rezervele valutare la Banca Naţională a României totalizau 62,511 miliarde de euro la data de 30 aprilie 2024, în scădere cu 2,7% comparativ cu nivelul de 64,279 miliarde euro înregistrat la finele lunii martie 2024, conform unui comunicat al BNR.
În cursul lunii aprilie, au avut loc intrări de 1,338 miliarde de euro, reprezentând modificarea rezervelor minime în valută constituite de instituţiile de credit la BNR, alimentarea conturilor Ministerului Finanţelor, alimentarea contului Comisiei Europene şi altele, conform Agerpres.
De asemenea, au avut loc ieşiri de 3,106 miliarde de euro, reprezentând modificarea rezervelor minime în valută (inclusiv rambursarea emisiunii de obligaţiuni denominată în euro a Ministerului Finanţelor, în sumă de aproximativ 1,492 miliarde de euro) şi altele.
Nivelul rezervei de aur s-a menţinut la 103,6 tone. În condiţiile evoluţiilor preţurilor internaţionale, valoarea acesteia s-a situat la 7,189 miliarde de euro.
Rezervele internaţionale ale României (valute plus aur) la 30 aprilie 2024 au fost de 69,700 miliarde de euro, faţă de 71,177 miliarde de euro la 31 martie 2024.
Plăţile scadente în luna mai 2024 în contul datoriei publice denominate în valută, directe sau garantate de Ministerul Finanţelor, însumează circa 148 milioane euro.
Sursa: Agerpres
Dată publicare:
02-05-2024 16:57